*OŠ“DOBRIŠA CESARIĆ“*

*Slavonska 8*

*34000 Požega*

*Tel. -tajništvo: 034/ 314-177 (ostali brojevi na web stranici škole)*

*E-mail: skola@os-dcesaric-pozega.skole.hr*

*Ravnateljica škole: Zvjezdana Krip*

Poštovani roditelji!

Drago nam je što je vaše dijete postalo učenikom naše škole i što ćemo sljedećih nekoliko godina zajedno sudjelovati u njegovom odgoju i obrazovanju i razvoju njegove osobnosti.

Polazak u školu je prekretnica i jedan je od najvažnijih trenutaka u životu djeteta i njegove obitelji. To je susret s novom, nepoznatom sredinom, prvi put dijete ima svakodnevne obveze, od njega se očekuje da mirno sjedi, sluša i izvršava zadatke. To je i prva provjera djetetovih socijalnih, emocionalnih, intelektualnih i drugih sposobnosti. Naša je zajednička obveza, RODITELJA I UČITELJA, omogućiti djetetu razvoj svih njegovih potencijala, pomoći mu da postane sretna i kreativna osoba. Da bi uspjeli u tome, važno je prije polaska u školu procijeniti sve aspekte zrelosti djeteta za školu i istovremeno otkriti eventualne teškoće da bi ih na vrijeme i što uspješnije riješili.

Zrelost za školu podrazumijeva takav stupanj razvijenosti različitih fizičkih i psihičkih funkcija koje će djetetu omogućiti uspješno svladavanje propisanog nastavnog programa. Može se podijeliti na:

1. tjelesnu zrelost – stupanj tjelesne razvijenosti u odnosu na kronološku dob (visina, težina, tjelesne proporcije, navika hranjenja, kontrola organa za izlučivanje , razvijenost osjetnih organa i sl.)
2. psihičku zrelost - procjenjuje se na osnovi intelektualne, emocionalne i socijalne zrelosti

* intelektualna zrelost – dobro razvijen govor, razvijenost pažnje, pamćenja, inteligencije kao opće sposobnosti najznačajnije za školski uspjeh, grafomotoričkih vještina važnih za svladavanje vještine pisanja …,
* emocionalna zrelost – procjenjuje se na temelju ponašanja djeteta u različitim situacijama, odnosno na osnovi njegove sposobnosti da na društveno prihvatljiv način reagira na uskraćivanje zadovoljenja nekih želja i potreba,
* socijalna zrelost – usko je vezana uz emocionalnu zrelost, a predstavlja prilagođavanje na društvene obveze, usvajanje moralnih normi, sustava vrijednosti i ponašanja u svojoj okolini, vještinu komunikacije i suradnje s vršnjacima i prihvaćanje autoriteta učitelja, samostalnost u brizi o sebi i svojim stvarima i sl.

Svaka je jednako važna za uspješan odgoj i obrazovanje u školi.

Zrelost je rezultat djelovanja različitih čimbenika, posebno obitelji.

Što roditelj može učiniti da bi pomogao svom djetetu da bude što uspješnije u budućem školovanju?

* može početi odmah; vratiti se kući najsigurnijim, po mogućnosti i najkraćim putem, upozoravati dijete na moguće opasnosti, upoznati ga sa semaforom, pješačkim prijelazima
* na vrijeme razgovarati s djetetom o promjenama u njegovom životu koje će se dogoditi kada krene u školu (možda će dio dana biti samo kod kuće, tada ga treba uputiti na osobe koje mu mogu pomoći u slučaju potrebe)
* važno je biti s djetetom, razgovarati s njim, igrati se, čitati mu, pričati priče, šetati s njim i upućivati ga da promatra svijet oko sebe i opisuje ga, prepričava priče i doživljaje (pazite! naš govor je model za dijete),
* poticati dijete na druženje i igru s vršnjacima jer tako razvija smisao za suradnju, toleranciju, kroz različite vrste igara razvija maštu, pamćenje, motoričke sposobnosti, osjetila, proširuje rječnik ... (pazite! ne prepustiti dijete ulici i igralištu bez nadzora),
* u odnosu s djetetom ne ići u krajnosti, razmaženo dijete tiranizira roditelje, a tada to pokušava i u školi, onemogućavanje tiraniziranja učitelja i djece u razrednom odjelu izaziva frustracije kod djeteta, što se negativno odražava na njegovo ponašanje i odnos s okolinom, dok s druge strane, autoritarnost može dovesti do nesigurnosti kod djeteta s negativnom slikom o sebi, bez samopouzdanja,
* pogrešno je dijete prisiljavati na učenje čitanja i pisanja, dovoljno je ponuditi mu boje, papir, plastelin, potrebno je što više crtanja olovkom zbog osjećaja potrebnog pritiska, zatim rezanja škarama i drugog što će djetetu pomoći u razvoju psihomotornih vještina potrebnih za učenje pisanja u školi, prerano učenje čitanja i pisanja ne preporučuje se jer ih može naučiti na neispravan način, što će mu otežati usvajanje tih vještina u školi, te stoga što je djetetu za to potrebno mnogo truda, uspjeh najčešće slab, napredovanje sporo, pa se javlja otpor i gubitak interesa,
* potrebno je usmjeravati i kanalizirati dječji negativizam i agresivnost na kreativne aktivnosti, pohvaljivati pozitivno (ali i tu ne pretjerivati, jer se može razviti sumnja u vlastite sposobnosti i/ili umišljenost),
* postoje li neke zdravstvene ili slične teškoće, ako je moguće treba ih se riješiti prije škole (npr. poteškoće u govoru, stomatološki, psihički, estetski i slični problemi),
* ne plašiti dijete školom ili učiteljicom, naprotiv, dijete školu treba doživljavati kao prijateljsku ustanovu u kojoj će učiti, crtati, pjevati i igrati se i steći puno prijatelja,
* treba razvijati kulturne, higijenske i radne navike kod djece (da zna pozdravljati, ispravno osloviti odrasle, oprati ruke prije jela, poslije WC-a, spremiti krevet i svoje stvari i sl.),
* ako je moguće, osigurati djetetu njegov stalni, mirni kutak za učenje jer mu se tako upućuje poruka o važnosti učenja

*Samo od djeteta koje je emocionalno sigurno, samopouzdano i voljeno može se očekivati uspješno snalaženje u životu, pa tako i u školi.*

*Pripremili: Ispitno povjerenstvo OŠ „Dobriša Cesarić“, Požega*